b'\n_START_ARTICLE_\nMiklo\xc5\xa1i\xc4\x8dev park, Ljubljana\n_START_PARAGRAPH_\nMiklo\xc5\xa1i\xc4\x8dev park je eden izmed pomembnih parkov v Ljubljani. Poimenovan je po slovenskem filologu in jezikoslovcu Francu Miklo\xc5\xa1i\xc4\x8du. Urejen je bil v letih 1902 do 1906. Prvotno je bil na tem mestu Slovenski trg urejen kot park. Urediti ga je dala ljubljanska mestna ob\xc4\x8dina po potresu, projekt pa je finan\xc4\x8dno podprla tudi oblast na Dunaju. Park in trg predstavljata edini enovit secesijski prostor v Ljubljani, z vogalnimi stolpi\xc4\x8di na vseh \xc5\xa1tirih vogalih stavb. Je kvadratnega tlorisa in le\xc5\xbei med Miklo\xc5\xa1i\xc4\x8devo, Cigaletovo, Tav\xc4\x8darjevo in Dalmatinovo ulico.\n_START_SECTION_\nZgodovina\n_START_PARAGRAPH_\nNa\xc4\x8drt za trg je leta 1900 izdelal arhitekt Maks Fabiani. \xc5\xbdelja je bila urediti reprezentativni prostor pred Sodno pala\xc4\x8do. Zasaditev parka je zasnoval \xc4\x8de\xc5\xa1ki vrtnar Vaclav Hejnic (1864\xe2\x80\x931929), ki ga je De\xc5\xbeelna vlada Kranjske najela, da prenovi park v \xc4\x8dast prihodu avstrijskega cesarja. Ob Miklo\xc5\xa1i\xc4\x8devi in Cigaletovi so bile zasajene lipe, ki so parku dajale okvir in simetri\xc4\x8dnost. Dodatno je simetrija poudarjena z notranjim nizom okroglih javorov. Sredina parka je bila zasajena z nizkimi pu\xc5\xa1pani, oblikovanimi v geometrijske vzorce. Ta del je bil zasajen tudi z vrtnicami; delno so bile razpete v girlandah med nosilci. Ob poteh so bile postavljene klopi. Nasproti Sodne pala\xc4\x8de je bil leta 1908 postavljen spomenik cesarja Franca Jo\xc5\xbeefa v zahvalo za njegov obisk po potresu leta 1895. Spomenik s kamnitim podstavkom je izdelal kipar Svitoslav Peruzzi._NEWLINE_Park se v taki obliki ni ohranil. Zaradi pove\xc4\x8danega \xc5\xa1tevila pe\xc5\xa1cev so bile kasneje diagonalno speljane nove poti, kar je poru\xc5\xa1ilo sredi\xc5\xa1\xc4\x8dno obliko. Portretno poprsje Francu Miklo\xc5\xa1i\xc4\x8du (1813 - 1891), delo kiparja Tineta Kosa, so postavili na stari podstavek, na katerem je pred tem stal spomenik Francu Jo\xc5\xbeefu, ki je bil po razpadu Avstro-ogrske, po prvi svetovni vojni, odstranjen._NEWLINE_Med letoma 1919 do 1991 je bil park ve\xc4\x8dkrat preimenovan: 1919-1941 Kralja Petra trg, 1941-1945 Rimski trg, 1946-1952 Dap\xc4\x8di\xc4\x87ev trg, 1952-1958 Marxov trg, 1958-1991 Marxov park in danes Miklo\xc5\xa1i\xc4\x8dev park._NEWLINE_Danes park na obeh straneh spomenika krasita mogo\xc4\x8dni drevesi krilatega ore\xc5\xa1karja, in dva tulipanovca ob kri\xc5\xbei\xc5\xa1\xc4\x8du poti.'